HMPRO ออกหุ้นกู้ 2.7 พันลบ. ชูดอกเบี้ย 2.10% เปิดจอง 3-4 ส.ค.นี้
HMPRO ออกหุ้นกู้ 2.7 พันลบ. อายุ 3 ปี ชูดอกเบี้ย 2.10% ต่อปี ขายรายใหญ่ เปิดจอง 3-4 ส.ค.นี้ หวังใช้ชำระคืนเงินกู้-เป็นเงินทุนหมุนเวียนในการดำเนินกิจการ
2 ส.ค. 2559

บริษัทโฮม โปรดักส์ เซ็นเตอร์ จำกัด (มหาชน) หรือ HMPRO ระบุว่า บริษัทได้ยื่นแบบแสดงรายการการเสนอขายหุ้นกู้ของบริษัทต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) รวมมูลค่าไม่เกิน 2.7 พันล้านบาท อายุ 3 ปี ครบกำหนดไถ่ถอนปี พ.ศ.2562 อัตราดอกเบี้ยคงที่ร้อยละ 2.10 ต่อปี ชำระดอกเบี้ยทุกๆ 6 เดือนตลอดอายุหุ้นกู้ โดยเสนอขายให้แก่ผู้ลงทุนสถาบัน และ/หรือผู้ลงทุนรายใหญ่ เปิดจองซื้อระหว่างวันที่ 3-4 ส.ค.นี้ ผ่านธนาคารโอยูบี ซึ่งเป็นผู้จัดการการจัดจำหน่ายหุ้นกู้
โดยอันดับความน่าเชื่อถือของผู้ออกหุ้นกู้อยู่ที่ระดับ A+ แนวโน้มเครดิต Stable จากบริษัท ทริสเรทติ้ง จำกัด เมื่อวันที่ 5 ต.ค. 58 ทั้งนี้ บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ครั้งนี้ไปชำระคืนเงินกู้ และเป็นเงินทุนหมุนเวียนในการดำเนินกิจการของบริษัท